1. ปัจจัยความเสี่ยง

บมจ. อสมท
ได้ตระหนักถึงความสำคัญของการบริหารความเสี่ยงภายใต้การเปลี่ยนแปลงที่ส่งผลกระทบต่อธุรกิจ
โดยถือว่าการบริหารความเสี่ยงเป็นกลไกสำคัญในการนำพาองค์กรให้สามารถบรรลุเป้าหมายที่กำหนดไว้ได้อย่างมีประสิทธิภาพ
และเป็นส่วนช่วยในการเพิ่มศักยภาพในการแข่งขัน
อีกทั้งยังเป็นองค์ประกอบที่สำคัญของการกำกับดูแลกิจการที่ดี (Good Governance) บมจ. อสมท
จึงได้จัดให้มีการบริหารความเสี่ยงอย่างเป็นระบบขึ้น และมีการพัฒนาระบบดังกล่าวอย่างต่อเนื่อง
โดยได้แต่งตั้งคณะกรรมการบริหารความเสี่ยง เพื่อพิจารณาในระดับนโยบาย
จัดตั้งฝ่ายบริหารความเสี่ยง เพื่อทำหน้าที่ดูแลกระบวนการบริหารความเสี่ยงองค์กรโดยรวม
และปฏิบัติหน้าที่ประจำวันแทนคณะกรรมการบริหารความเสี่ยง รวมทั้งได้แต่งตั้ง Risk Officers
ซึ่งเป็นตัวแทนของแต่ละหน่วยงานขึ้น เพื่อทำหน้าที่ติดตาม ประเมินผล
และจัดทำรายงานการบริหารความเสี่ยงในระดับของหน่วยงาน

ขณะเดียวกัน บมจ. อสมท ยังได้มีการกำหนดประเด็นในเรื่องของการบริหารความเสี่ยงไว้ใน Job
Description ของทุกหน่วยงาน ประกอบกับ
มีการฝึกอบรมและให้ความรู้เกี่ยวกับภาพรวมของการบริหารความเสี่ยงองค์กรแก่พนักงานทุกระดับ
เพื่อสร้างความตระหนักและสร้างความเข้าใจตรงกันว่าการบริหารความเสี่ยงเป็นเรื่องที่เกี่ยวข้องและเป็นความรับผิดชอบของพนักงานทุกคน
ในการจัดการและควบคุมความเสี่ยงให้อยู่ในระดับที่ยอมรับได้ นอกจากนี้
ยังได้มีการจัดทำคู่มือการบริหารความเสี่ยง
และแผนการบริหารความเสี่ยงเพื่อเป็นแนวทางในการดำเนินงาน รวมทั้งมีการติดตาม ประเมินผล
ทบทวนความเสี่ยงให้สอดคล้องกับสถานการณ์แวดล้อมทั้งภายใน
และภายนอกที่เปลี่ยนแปลงไปอย่างสม่ำเสมอ

ทั้งนี้ บมจ. อสมท ได้มีการกำหนดนโยบายการบริหารความเสี่ยงไว้อย่างชัดเจน ดังนี้ “ บมจ.
อสมท จะนำการบริหารความเสี่ยงมาใช้เป็นเครื่องมือในการบริหารจัดการ ธุรกิจการผลิต
แพร่ภาพและกระจายเสียงให้มีประสิทธิภาพสูงสุดตามมาตรฐานการออกอากาศในระดับสากล
รวมทั้งจะพัฒนาระบบการบริหารความเสี่ยงให้มีประสิทธิภาพ ส่งเสริมและพัฒนาพนักงานให้มีความรู้
ความเข้าใจ และมีส่วนร่วมในกระบวนการบริหารความเสี่ยง
เพื่อให้องค์กรมีความเสี่ยงอยู่ในระดับที่ยอมรับได้ รวมถึงการป้องกันมิให้สูญเสียโอกาสที่พึงได้
ซึ่งจะส่งผลให้การดำเนินงานขององค์กรบรรลุวัตถุประสงค์ อันจะนำไปสู่การกำกับดูแลกิจการที่ดี
และเป็นการสร้างมูลค่าเพิ่มให้แก่องค์กรอย่างยั่งยืน”

สำหรับปี 2552 บมจ. อสมท ได้นำแนวทางการบริหารความเสี่ยงองค์กรเชิงบูรณาการ
(Enterprise Risk Management – Integrated Framework) ของ The Committee of
Sponsoring Organizations of the Tread way Commission (COSO)
ซึ่งเป็นกระบวนการบริหารความเสี่ยงตามหลักสากลมาใช้เป็นเครื่องมือในการบริหารและจัดการความเสี่ยงภายในองค์กร
โดยมีการเชื่อมโยงกระบวนการบริหารความเสี่ยงเข้ากับแผนกลยุทธ์ขององค์กร
มีการจัดทำแผนภูมิความเสี่ยง (Risk Map) ตัวชี้วัดความเสี่ยงหลัก (Key Risk Indicator)
และเกณฑ์ขั้นต่ำที่ยอมรับได้ (Risk Appetite) ซึ่งครอบคลุมความเสี่ยงหลักขององค์กร
ทั้งด้านกลยุทธ์ (Strategic Risk) ด้านการปฏิบัติการ (Operational Risk) ด้านการเงิน
(Financial Risk) และด้านการปฏิบัติตามกฎระเบียบ (Compliance Risk)
โดยการระบุความเสี่ยงนั้น ได้จากการระดมสมอง ทั้งในแนวทางจากบนลงล่าง (Top down)
โดยคณะกรรมการบริหารความเสี่ยง และผู้บริหารระดับสูง และจากล่างขึ้นบน หรือจากระดับปฏิบัติ
(Bottom up) ประกอบกับ วิเคราะห์สภาวการณ์แวดล้อมที่คาดว่าจะเกิดขึ้นในปี 2552
ทั้งที่มาจากปัจจัยภายใน และปัจจัยภายนอก ประเมินระดับความรุนแรงของความเสี่ยง
พร้อมทั้งจัดทำแผนบริหารความเสี่ยงระดับองค์กร ปี 2552 ที่มีการบูรณาการเชื่อมโยงกับวิสัยทัศน์
พันธกิจ และยุทธศาสตร์ของ บมจ. อสมท
เพื่อตอบสนองต่อรายการความเสี่ยงที่มีระดับความรุนแรงสูงจำนวน 6 ความเสี่ยง
โดยรายละเอียดของแต่ละความเสี่ยง และการบริหารจัดการความเสี่ยงดังกล่าว
แบ่งตามประเภทของความเสี่ยง สามารถสรุปได้ ดังนี้

1. ความเสี่ยงด้านกลยุทธ์ (Strategic Risk) จำนวน 2 ความเสี่ยง ได้แก่

1.1 ความเสี่ยงจากการเปลี่ยนแปลงเทคโนโลยี

พัฒนาการของเทคโนโลยีที่เกิดขึ้น
ตลอดจนการหลอมรวมเทคโนโลยีด้านกิจการกระจายเสียงและกิจการโทรคมนาคม
ซึ่งนำมาสู่การคิดค้นนวัตกรรมใหม่ๆ อาทิ การเปลี่ยนผ่านจากเทคโนโลยีอนาล็อก (Analog)
มาเป็นเทคโนโลยีดิจิตอล (Digital) การสื่อสารแบบไร้สาย (Wireless)
ที่ทำให้สามารถเชื่อมโยงข้อมูลถึงกันได้อย่างไร้ขีดจำกัด เป็นต้น จะทำให้เกิดธุรกิจ และ New
Media ใหม่ ๆ ขึ้นมากมาย
ซึ่งนับเป็นปัจจัยสำคัญที่จะส่งผลกระทบต่อการดำเนินงานของธุรกิจสื่อในปัจจุบันและในอนาคต

บมจ. อสมท ได้บริหารจัดการความเสี่ยงดังกล่าว
ด้วยการติดตามความเคลื่อนไหวของเทคโนโลยีอย่างใกล้ชิด
และเตรียมพร้อมรองรับการเปลี่ยนแปลงดังกล่าว มีการกำหนดทิศทาง
และการนำเทคโนโลยีที่มีอยู่มาเพิ่มช่องทางในการดำเนินธุรกิจ
โดยได้ดำเนินการทดลองออกอากาศทีวีดาวเทียม-เคเบิลทีวี
รวมทั้งเตรียมการพัฒนาในเชิงธุรกิจต่อไป
เพื่อป้องกันการสูญเสียโอกาสในการดำเนินธุรกิจขององค์กร

1.2 ความเสี่ยงจากผลกระทบที่เกิดขึ้นจากกฎหมาย

จากนโยบายรัฐในการปฏิรูปสื่อ และการประกาศใช้ พ.ร.บ.
ประกอบกิจการกระจายเสียงและกิจการโทรทัศน์ เมื่อวันที่ 5 มีนาคม 2551
ซึ่งมีผลให้คลื่นความถี่ต้องถูกนำมาจัดสรรใหม่ บมจ. อสมท
จึงมีความเสี่ยงที่อาจถูกลดจำนวนคลื่นความถี่ในการประกอบกิจการลง ขณะเดียวกัน ก็จะมีผลให้
บมจ. อสมท ถูกปรับเปลี่ยนสถานะจากเดิมที่เป็นผู้ให้สัมปทาน
มาเป็นผู้ประกอบการรายหนึ่งที่ต้องแข่งขันกับผู้ประกอบการภาคเอกชน
โดยต้องขอรับใบอนุญาตประกอบกิจการทางธุรกิจที่ต้องเสียค่าธรรมเนียมใบอนุญาตประกอบกิจการ
และใบอนุญาตใช้คลื่นความถี่ รวมถึงต้องนำส่งเงินรายปีเข้ากองทุนไม่เกิน ร้อยละ 2
ของรายได้จากการโฆษณาทั้งทางตรงและทางอ้อม นอกจากนี้ ในส่วนของ ร่าง พ.ร.บ.
องค์กรจัดสรรคลื่นความถี่ฯ จะมีผลให้ บมจ. อสมท
เกิดความเสี่ยงที่อาจจะต้องแบ่งรายได้สัมปทานบางส่วนให้กับคณะกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ (กสทช.)
ซึ่งอาจส่งผลกระทบต่อเป้าหมายรายได้ขององค์กรได้เช่นกัน อย่างไรก็ตาม
ผลกระทบดังกล่าวยังคงไม่มีความชัดเจนแน่นอนจนกว่าจะมีการพิจารณาร่าง พ.ร.บ.ดังกล่าว
แล้วเสร็จ ตลอดจนกำหนดหลักเกณฑ์เพื่อใช้บังคับขึ้น
ประเด็นดังกล่าวนี้ยังคงนับเป็นภาระความเสี่ยงที่ บมจ. อสมท ต้องเตรียมการรองรับต่อไป

ทั้งนี้ บมจ. อสมท ให้ความสำคัญในการดำเนินการเพื่อรองรับความเสี่ยงดังกล่าว
โดยได้มีการแต่งตั้งคณะกรรมการเตรียมการรองรับ พ.ร.บ. ว่าด้วยการประกอบกิจการฯ
ดังกล่าวขึ้น เพื่อทำหน้าที่ศึกษาและจัดทำแนวทางการปรับตัวเพื่อรองรับในด้านต่าง ๆ
ทั้งด้านโทรทัศน์ วิทยุ เทคโนโลยี และการบริหารจัดการ
รวมทั้งได้มีการพัฒนาและนำเอาแนวทางที่ได้
มาประกอบการจัดทำแผนยุทธศาสตร์ภาพรวมขององค์กร (Strategic Roadmap) นอกจากนี้
บมจ. อสมท ยังได้มีการเตรียมการเพื่อยื่นขออนุญาตฯ ตามข้อกำหนดของ พ.ร.บ.
การประกอบกิจการฯ และ ร่าง พ.ร.บ. องค์กรจัดสรรคลื่นความถี่ฯ
ทั้งในส่วนของการยื่นขออนุญาตประกอบกิจการต่อเนื่อง สำหรับธุรกิจเดิมที่ทำอยู่แล้ว
และเพื่อรองรับธุรกิจใหม่ อีกทั้ง ยังมีการติดตามสถานการณ์อย่างใกล้ชิด
โดยได้ส่งหนังสือชี้แจงต่อคณะกรรมาธิการในประเด็นข้อกฎหมายที่อาจส่งผลกระทบต่อ บมจ. อสมท
ทั้งในประเด็นของการนำส่งเงินครึ่งหนึ่งจากรายได้สัมปทานให้กับ กสทช.
และการเสนอขอให้คงจำนวนคลื่นความถี่ของ บมจ. อสมท ที่มีอยู่ทั้งหมดไว้

2. ความเสี่ยงด้านการเงิน (Financial Risk) จำนวน 1 ความเสี่ยง ได้แก่

1.  ความเสี่ยงจากผลประกอบการอาจไม่เป็นไปตามเป้าหมาย

จากสถานการณ์ปัจจุบันและแนวโน้มในอนาคตที่ผู้ประกอบการธุรกิจสื่อยังคงต้องเผชิญกับหลากหลายปัจจัยแวดล้อม
ซึ่งอาจส่งผลกระทบรุนแรงต่อการดำเนินงานและผลประกอบการของบริษัท ทั้งที่เป็นปัจจัยภายนอก
และปัจจัยภายใน อาทิ ปัญหาวิกฤตเศรษฐกิจสหรัฐฯ ซึ่งแผ่ขยายผลกระทบเป็นวงกว้างทั่วโลก
ภาวะเศรษฐกิจในประเทศเองที่ต้องเผชิญกับปัจจัยลบทั้งจากปัญหาความไม่แน่นอนทางการเมือง
ที่มีผลต่อความเชื่อมั่นในการบริโภค
ซึ่งส่งผลกระทบให้เกิดการชะลอการใช้จ่ายงบโฆษณาของภาคเอกชน
ภาวะการแข่งขันของผู้ประกอบธุรกิจสื่อที่รุนแรง การเปลี่ยนแปลงพฤติกรรมของผู้บริโภค
การเปลี่ยนแปลงทางด้านกฎหมาย ทั้งการประกาศใช้
พ.ร.บ.ประกอบกิจการกระจายเสียงและกิจการโทรทัศน์ และ ร่าง
พ.ร.บ.องค์กรจัดสรรคลื่นความถี่ เป็นต้น ซึ่งเป็นปัจจัยความเสี่ยงที่อาจจะส่งผลให้ บมจ. อสมท
ไม่สามารถสร้างผลประกอบการให้เป็นไปตามเป้าหมายที่กำหนดไว้ได้
และอาจส่งผลกระทบต่อเงินปันผล ความเชื่อมั่นของนักลงทุน และราคาหุ้นที่อาจลดลงได้ในที่สุด

ดังนั้น เพื่อให้ บมจ. อสมท สามารถดำเนินงานให้ผลประกอบการเป็นไปตามเป้าหมายที่กำหนดไว้
จึงได้มีการบริหารจัดการ เพื่อลดความเสี่ยงหรือผลกระทบดังกล่าวที่จะเกิดขึ้น
ทั้งในส่วนของการปรับเนื้อหาสาระ (Content) ของรายการต่างๆ
ให้ตรงกับกลุ่มเป้าหมายและความต้องการของลูกค้า
ด้วยการจัดหาและผลิตรายการที่มีคุณภาพทั้งในและต่างประเทศ การวิจัย วิเคราะห์รายการ ผู้ชม
ผู้ฟัง และคู่แข่ง การพัฒนาเทคนิคการนำเสนอข่าว เป็นต้น สำหรับในส่วนของประสิทธิภาพการขาย
มีการพัฒนาการตลาดและกลยุทธ์การขาย การ Synergy สื่อต่างๆ ที่ บมจ. อสมท มีอยู่เข้าด้วยกัน
การรุกเข้าสู่ตลาดใหม่เพิ่มขึ้น รวมทั้งการปรับองค์กรให้มีความคล่องตัวในการดำเนินธุรกิจมากขึ้น
เสริมบุคลากรมืออาชีพ ตลอดจนการขยายรูปแบบธุรกิจ การพัฒนาธุรกิจใหม่ๆให้เกิดขึ้น
และการทำธุรกิจให้ครบวงจรเพื่อเพิ่มมูลค่าสื่อ
ซึ่งจะสามารถช่วยเสริมสร้างประสิทธิภาพทางด้านรายได้ให้เพิ่มสูงขึ้น

ขณะเดียวกัน บมจ. อสมท ยังคงให้ความสำคัญกับการบริหารจัดการค่าใช้จ่ายด้วยเช่นกัน
โดยการที่กระทรวงการคลังได้กำหนดให้มีการนำเอาระบบบริหารจัดการเพื่อสร้างมูลค่าเชิงเศรษฐศาสตร์
(Economic Value Management: EVM) มาใช้เป็นแนวทางบริหารจัดการภายใน
โดยในการกำหนดศูนย์ EVM จะต้องมีการจัดสรรต้นทุนระหว่างหน่วยงานภายในด้วยกัน
ซึ่งช่วยสะท้อนให้เห็นได้ถึงต้นทุนในการดำเนินงานที่แท้จริงของแต่ละหน่วยงาน นั้น
นับเป็นอีกเครื่องมือหนึ่งที่จะช่วยเพิ่มประสิทธิภาพในการบริหารต้นทุน
และเสริมสร้างขีดความสามารถในการแข่งขัน ซึ่งจะนำไปสู่การสร้างมูลค่าขององค์กรให้สูงขึ้น

3. ความเสี่ยงด้านการดำเนินงาน (Operational Risk) ประกอบด้วย 2 ความเสี่ยง ได้แก่

3.1
ความเสี่ยงจากระบบบริหารทรัพยากรมนุษย์ที่ยังต้องปรับปรุงเพื่อให้สามารถสนับสนุนแผนดำเนินธุรกิจขององค์กร

การดำเนินธุรกิจภายใต้ภาวะแวดล้อมที่มีการแข่งขันสูง
จึงจำเป็นอย่างยิ่งในการเตรียมความพร้อมให้แก่บุคลากร
เพื่อเป็นกลไกสำคัญในการขับเคลื่อนองค์กรไปสู่เป้าหมายที่กำหนดไว้
โดยพัฒนาทั้งในส่วนของระบบในการบริหารทรัพยากรบุคคล (HR Management)
และระบบในการพัฒนาทรัพยากรบุคคล (HR Development) ให้มีความสมบูรณ์ยิ่งขึ้น

ทั้งนี้ ในปี 2552 บมจ. อสมท ได้มีการนำระบบตัวชี้วัด (Key Performance Indicators :
KPI) มาใช้ในระดับสายงานและระดับฝ่าย
เพื่อเพิ่มประสิทธิภาพในการวัดและประเมินผลการดำเนินงานของหน่วยงาน
และมีแนวทางที่จะพัฒนาในเชิงลึกอย่างต่อเนื่อง
โดยให้สามารถผูกโยงการประเมินผลการดำเนินงานกับผลตอบแทนได้อย่างชัดเจนและเป็นรูปธรรมยิ่งขึ้น
อีกทั้ง ยังให้ความสำคัญกับการวางแผนเพื่อรองรับการขาดช่วง หรือขาดแคลนผู้บริหารในอนาคต
นอกจากนี้ ยังมีการพัฒนาขีดความสามารถ (Competency) ให้แก่บุคลากรในองค์กร ทั้งในด้าน
Core Competency, Functional Competency และ Managerial Competency
เพื่อเสริมสร้างศักยภาพของบุคลากรให้สามารถแข่งขันได้ในเชิงธุรกิจมากยิ่งขึ้น
และเป็นพื้นฐานในการก้าวไปสู่การเป็นองค์กรแห่งการเรียนรู้ (Learning Organization)
เพื่อสร้างมูลค่าเพิ่มให้แก่องค์กรในระยะยาวได้อย่างยั่งยืนต่อไป

  3.2 ความเสี่ยงจากระบบเทคโนโลยีสารสนเทศที่ยังไม่สามารถตอบสนองได้อย่างมีประสิทธิภาพ

บมจ. อสมท
เล็งเห็นถึงความจำเป็นในการพัฒนาเทคโนโลยีสารสนเทศขององค์กรให้สามารถสนับสนุนการดำเนินงาน
และเพิ่มขีดความสามารถเพื่อรองรับการแข่งขันในอนาคต ดังนั้น
จึงมีมาตรการบริหารจัดการความเสี่ยงในเรื่องดังกล่าวอย่างต่อเนื่อง
ด้วยการปรับปรุงและพัฒนาเทคโนโลยีสารสนเทศ
ทั้งในส่วนของปัจจัยพื้นฐานด้านเทคโนโลยีสารสนเทศ (ICT Infrastructure)
ให้มีความพร้อมในการรองรับระบบสารสนเทศ เพื่อสนับสนุนระบบงานต่างๆ
ที่จะเกิดขึ้นจากการขยายงานและธุรกิจใหม่ในอนาคต
รวมทั้งการพัฒนาระบบสารสนเทศเพื่อสนับสนุนการบริหารจัดการที่มีอยู่ในปัจจุบันให้มีความสมบูรณ์ยิ่งขึ้น
ตลอดจนการดำเนินการเพื่อเสริมสร้างให้ระบบสารสนเทศมีความมั่นคงและปลอดภัยมากขึ้น

  4. ความเสี่ยงด้านการปฏิบัติตามกฎ ระเบียบ ข้อบังคับ กฎหมาย (Compliance Risk)
  จำนวน

1 ความเสี่ยง ได้แก่

4.1 ความเสี่ยงจากกฎระเบียบ ข้อบังคับ ที่ยังคงต้องปรับให้เหมาะสม

ในการดำเนินการให้บรรลุเป้าหมายขององค์กรนั้น กฎระเบียบบางอย่างที่เป็นอุปสรรค
และไม่เอื้อต่อการดำเนินการภายใต้สภาวการณ์แวดล้อมในปัจจุบัน อาจจำเป็นต้องได้รับการปรับปรุง
แก้ไข หรือลดทอนเพื่อให้การดำเนินการไปสู่เป้าหมายและผลลัพธ์ที่มุ่งหวังได้อย่างมีประสิทธิภาพ

ทั้งนี้ บมจ. อสมท ได้ดำเนินการทบทวนกฎ ระเบียบ
และข้อบังคับในปัจจุบันว่ายังคงมีความเหมาะสม สอดคล้องกับสภาวะการแข่งขันในปัจจุบันหรือไม่
โดยจัดตั้งคณะทำงานเพื่อปรับปรุงกฎ ระเบียบ ข้อบังคับที่สำคัญและเร่งด่วน
พร้อมทั้งได้พิจารณากำหนดแนวทางการดำเนินการในส่วนที่เหลือให้เสร็จสมบูรณ์ต่อไป
เพื่อให้เกิดประสิทธิภาพในการบริหารจัดการและสามารถตอบสนองต่อการแข่งขันเชิงธุรกิจได้ในอนาคต